Ва ўрачыста аформленай зале сабралася шмат людзей. Вельмі прыемна было бачыць, што акрамя вучняў школы прыйшлі і выпускнікі, ветэраны педагагічнай працы, жыхары аг. Крапіўна. Пачалося свята з выступлення дырэктара школы Т.А.Аланцьевай, якая павіншавала ўсіх настаўнікаў з прафесійным святам. Шчырыя словы падзякі Таццяна Анатольеўна выказала ветэранам педагагічнай працы за шматгадовую плённую дзейнасць на карысць роднай школы. Акрамя гэтага, дырэктар адзначыла: “Усе мы родам са школы, яна аказвае магутнае ўздзеянне на ўсё наша далейшае жыццё. А на сяле гэта крыніца дабра, святла, прыстойнасці, любові, творчасці. І вельмі важна, каб гэтая крыніца заставалася чыстая, ясная на доўгія гады; каб кожны, хто прыходзіць да гэтай крыніцы, наталяўся святлом, мудрасцю, дабрынёй. Таму неабходна захоўваць гэтую крыніцу ў чысціні, а ў сучасным свеце гэта зможа зрабіць толькі высокамаральны, прыстойны і адданы сваёй зямлі чалавек. І як бы ні складваліся абставіны ў эканамічным плане, дабрабыт любой вёскі напрамую залежыць ад таго, якая там школа і якія людзі працуюць у ёй”.